Sklep II Ips 230/2004
Sodna praksa Vrhovnega sodišča, 2005-06-09

dovoljenost revizije - vrednost spornega predmeta - objektivna kumulacija tožbenih zahtevkov v odškodninskem sporu - glavna in postranske terjatve - zamudne obresti - zavrženje revizije

Ker nobeden od navedenih zneskov ne presega mejnega zneska 1.000.000 SIT za dovoljenost revizije, še sporne zakonske zamudne obresti od prisojene odškodnine za nepremoženjsko škodo za čas pred izdajo prvostopenjske sodbe pa se pri ugotavljanju revizijske vrednosti spora ne upoštevajo, je tožničina revizija nedovoljena.

Sodišče prve stopnje je tožnici, ki se je poškodovala v delovni nesreči 8.9.1994, odmerilo odškodnino za nepremoženjsko škodo v znesku 2,000.000 SIT, za premoženjsko škodo pa v celotnem zahtevanem znesku 39.642 SIT. Zaradi tožničinega 25% prispevka je obe odmeri sorazmerno znižalo in toženki, pri kateri je bila zavarovana delodajalčeva odgovornost, naložilo plačilo 1,500.000 SIT za nepremoženjsko škodo z zakonskimi zamudnimi obrestmi od 27.2.2002 dalje in 29.730 SIT za premoženjsko škodo z zakonskimi zamudnimi obrestmi od posameznih zneskov od različnih datumov zapadlosti.

Presežni tožbeni zahtevek je zavrnilo in še odločilo o pravdnih stroških.

Sodišče druge stopnje je tožničini pritožbi delno ugodilo in njen prispevek ocenilo le s 15%, strinjalo pa se je s samo odmero pravične denarne odškodnine za nepremoženjsko škodo. Zato je prvostopenjsko sodbo delno spremenilo tako, da je toženki naložilo plačilo 1,700.000 SIT odškodnine za nepremoženjsko škodo z zakonskimi zamudnimi obrestmi od 27.2.2002 dalje in 33.695,70 SIT odškodnine za premoženjsko škodo z zakonskimi zamudnimi obrestmi od posameznih zneskov od različnih datumov zapadlosti. V ostalem delu je tožničino pritožbo zavrnilo in v nespremenjenem še izpodbijanem delu potrdilo prvostopenjsko sodbo.

Tožnica v pravočasni reviziji proti drugostopenjski sodbi izpodbija zavrnitev 1,005.946,30 SIT in zavrnitev glede začetnega teka zakonskih zamudnih obresti od odškodnine za nepremoženjsko škodo za zahtevani čas pred izdajo prvostopenjske sodbe. Uveljavlja revizijska razloga zmotne uporabe materialnega prava in bistvenih kršitev določb pravdnega postopka, predlaga pa tako spremembo sodb obeh sodišč, da se njenemu tožbenemu zahtevku v celoti ugodi.

Revizija je bila vročena Vrhovnemu državnemu tožilstvu Republike Slovenije in toženki, ki nanjo ni odgovorila (375. člen Zakona o pravdnem postopku - ZPP; Ur. l. RS, št. 36/2004 - UPB2).

Revizija je izredno pravno sredstvo z omejenim obsegom in omejenimi razlogi izpodbijanja v primerjavi s pritožbo kot rednim pravnim sredstvom. V obravnavani zadevi je pomembna omejitev iz drugega odstavka 367. člena ZPP, po kateri je v premoženjskem sporu revizija dovoljena, če vrednost izpodbijanega dela pravnomočne sodbe presega 1,000.000 SIT. V sporu zaradi plačila odškodnine ne gre za nobeno od izjem iz tretjega odstavka istega člena, ko je revizija dovoljena ne glede na revizijsko vrednost spora.

Tožnica v uvodu revizije nepravilno opredeljuje revizijsko vrednost spora s skupnim zneskom 1,005.946,30 SIT. Vrednost spornega predmeta zaradi ugotovitve pravice do revizije se presoja po določbah 39. do 45. člena ZPP. Vrednost posameznih zahtevkov se sešteva, če se opirajo na isto dejansko in pravno podlago. Če pa imajo zahtevki različno podlago, se po izrecni določbi drugega odstavka 41. člena ZPP določi vrednost po vrednosti vsakega posameznega zahtevka. Pri ugotavljanju vrednosti spornega predmeta se po drugem odstavku 39. člena ZPP zamudne obresti kot stranska terjatev ne upoštevajo, če se ne uveljavljajo kot glavni zahtevek.

Zahtevka za plačilo odškodnine za nepremoženjsko in premoženjsko škodo imata različno dejansko in pravno podlago, zato je treba upoštevati le vrednost vsakega od njiju, ne pa njuno skupno vrednost. Na revizijski stopnji je v tej zadevi z naslova nepremoženjske škode sporna zavrnitev 1,000.000 SIT (700.000 SIT kot previsoko zahtevana pravična denarna odškodnina in 300.000 SIT kot znižana odškodnina zaradi tožničinega prispevka), iz naslova premoženjske škode pa 5.946,30 SIT. Ker nobeden od navedenih zneskov ne presega mejnega zneska 1,000.000 SIT za dovoljenost revizije, še sporne zakonske zamudne obresti od prisojene odškodnine za nepremoženjsko škodo za čas pred izdajo prvostopenjske sodbe pa se pri ugotavljanju revizijske vrednosti spora ne upoštevajo, je tožničina revizija nedovoljena.

Revizijsko sodišče je tožničino nedovoljeno revizijo na podlagi 377. člena ZPP zavrglo in z njo tudi njene priglašene revizijske stroške.

ZPP člen 39, 39/2, 41, 41/2, 367, 367/2, 377.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.